

Согласно Одлуката за одобрување на субвенционирање на граѓани, жители на општина Пробиштип за набавка на инвертер  клима уреди и утврдување на начинот, условите и постапката за субвенционирање, бр. 26-92/11, донесена на 27.01.2025 година, од страна на Советот на општина Пробиштип и согласно Програмата за локален економски развој  на општина Пробиштип за 2026 година, Подпрограма за заштита на животната средина,  бр. 26-1101/26 од 09.12.2025 година, Градоначалникот на општина Пробиштип објавува:


ЈАВЕН ПОВИК
За субвенционирање на граѓаните на општина Пробиштип за набавка на инвертер клима уред за 2026 година


1. Опис на јавниот повик

Општина Пробиштип, со цел да ги стимулира жителите на општина Пробиштип (домаќинствата) за користење на обновливи извори на енергија за затоплување на своите домови, кои минимално ги загадуваат воздухот и почвата и не влијаат врз климатските промени, ќе им обезбеди поврат на дел од потрошените средства за набавка на инвертер клима уреди купени во тековната година.  

Субвенционирањето  на граѓаните жители на општина Пробиштип за набавка на инвертер  клима уреди  ќе се финансира од Буџетот на општина Пробиштип за 2026 година - ПРОГРАМАТА ЗА ЛОКАЛЕН ЕКОНОМСКИ РАЗВОЈ НА ОПШТИНА ПРОБИШТИП ЗА 2026 ГОДИНА, Подпрограма за заштита на животната средина, вкупната вредност за субвенционирање по оваа мерка изнесува 500.000,00 денари со вклучени средства за исплата на персонален данок.
Висината на поединечната субвенција по барател/домаќинство ќе изнесува  10.000 денари со вклучен персонален данок на доход.
Субвенционирањето ќе се врши во рамките на планираните буџетски средства по принцип ,,прв дојден – прв услужен,,.
Исплатата на субвенцијата ќе се врши врз основа на донесено Решение од Градоначалникот на општина Пробиштип.

2. Право на учество на јавниот повик

Секој барател кој поднел барање за субвенционирање за набавка на инвертер  клима уред  треба да ги исполнува следните услови:
· да е полнолетен жител на општина Пробиштип,
· инвертер клима уредот  да е купен во тековната година за која е распишан јавниот повик, односно до исцрпување на средствата од Буџетот на општина Пробиштип за субвенционирање за купување на инвертер клима уреди, 
· да нема искористено субвенции од кој било извор во Република Северна Македонија за набавка на инвертер клима уред,
· до поднесувањето на барањето да е корисник  на печка на јаглен, дрва, нафта  или мазут,
· станбениот објект да не е во фаза  на градба да е легално изграден и евидентиран во Агенцијата за катастар на недвижности и во него да живее барателот и истиот да е на територија на општина Пробиштип,
· да има платено данок на имот за станбениот објект каде што ќе биде инсталиран уредот, заклучно со годината за која е распишан јавниот оглас,
· само едно лице од домаќинството може да поднесе барање за добивање надоместок исклучиво за само еден уред.


3. Потребни документи за учество на Јавниот повик

Барателот за исполнување на условите од јавниот повик, со барањето ги доставува следниве документи:

· пополнет образец за јавниот повик за доделување на субвенциии за набавка на инвертер клима уред, 
· доказ дека е жител на општина Пробиштип, што се докажува со фотокопија од лична карта 
· доказ за набавка на инвертер клима уред и тоа фискална сметка или фактура и извод од банка за извршена уплата или Договор за плаќање на рати со прилог за платена прва рата (во оригинал или копија заверена на нотар),
· фотографија од печката на дрва, јаглен, нафта или мазут која ја користел,
· фотокопија од трансакциска сметка,
· потврда за платен данок на имот за станбениот објект за тековната година,
· изјава заверена кај нотар дека нема користено субвенции од кој било извор во Република Северна Македонија за набавка на инвертер клима уред,  и
· имотен лист за објектот со адреса на подрачјето на општина Пробиштип каде е вграден инвертер клима уредот.
· Изјава за обработка на лични податоци и 
· Изјава за семејна состојба


4.  Начин на пријавување на Јавниот повик

Барањата за субвенционирање за набавка на инвертер клима уреди со другата документација во прилог се доставуваат во затворен плик до „Комисија за спроведување на постапката за субвенционирање на граѓаните за набавка на инвертер клима уред“ во архивата на општина Пробиштип, на адреса ул. Јаким Стојковски бр. 1 Пробиштип, секој работен ден од 07:30 до 15:30 часот.
На пликот треба да е наведено: „Јавен повик за субвенционирање на граѓаните за набавка на инвертер клима уред “ 
Архивата на општина Пробиштип  примените барања ќе ги евидентира со точното време на поднесување (датум, час и минута), заради воспоставување редослед по кој ќе се разгледуваат барањата. 
Образецот на барање и образецот на изјава ќе бидат достапни на веб страницата на општина Пробиштип www.probistip.gov.mk и во архивата на општина Пробиштип.

5. Начин на одобрување

Одобрување на субвенцијата за набавка на инвертер клима уреди за граѓаните од општина Пробиштип ќе го врши Комисија која има право да изврши увид на лице место. Одобрувањето на субвенцијата за набавка на инвертер клима уреди за граѓаните од општина Пробиштип ќе се врши на принципот „прв дојден-прв услужен“.

6. Јавен повик

Заинтересираните граѓани ќе може да бараат субвенција по распишувањето на Јавниот повик за тековната година и ќе трае до крајот на ноември во тековната година, односно до искористување на предвидените средства и истиот ќе биде објавен на огласна табла во општина Пробиштип, на веб страницата на општина Пробиштип, на фејсбук профилот на општина Пробиштип и на локалните медиуми.

7. Комисија

Комисијата формирана од Градоначалникот го распишува Јавниот повик, ги разгледува пристигнатите барања и документацијата во прилог со цел да утврди дали истите се уредни и комплетни, прави листа со податоци за лицата кои ги исполнуваат условите за користење на субвенција за инвертер клима уред, врши теренски увид кај баратели кои имаат доставено уредна и комплетна документација со цел да утврди дека купената инвертер клима е инсталирана во живеалиштето по личната карта на барателот, дека станбениот објект не е во фаза на градба и барателот во него живее, како и дека барателот бил корисник на печка на јаглен, дрва, нафта или мазут. 
Барателот е должен да овозможи на комисијата пристап до станбениот објект и просторијата во која е инсталиран набавениот инвертер клима уред.

8. Исплата на средствата

Градоначалникот на општина Пробиштип по предлог на Комисијата донесува решение за исплата на субвенцијата за инвертер клима уред за лицата кои ги исполниле условите од Јавниот повик, а во случај на неусвојување на барањето на предлог на Комисијата, дава писмено известување за одбивање на барањето.


Одобрил: Јованка Данева

